Sus

Tga **Tmazirt n Sus** (s tfinaɣ: ⵙⵓⵙ, s taɛrabt: سوس, s tfransist: Souss) yat tsga bahra istawhmman ɣ tgldit n Lmɣrib, slawan akkʷ s umzruy, tadlsa d trakalt nns, tbḍa f snat tsgiwin Sus-Masst d Glmim-Asif Nun. Ayt sus gan iclḥiyn ar sawaln tutlayt taclḥit. Tettussan tsga ad bahra s taddagt n wargan lli gis illan, ur tlli ɣ awd mani yaḍn. Tg ula udɣar nna ɣ bdan imnkad (empires) mqqurnin zun d Imrabḍn, Imwaḥḥidn, Isɛdiyn d tgldit n Tẓrwalt dɣ nttat.

Tga Sus yat tsga nna ɣ tlla tfllaḥt iggutn, ilin gis tugt n tmssntay, tettussan s tamallayt ɣ tgldit n Lmɣrib. Tamaẓunt nns tga tt tmdint n Ugadir, tg tamdint lli akkʷ gis imqqurn d nttat ad yusin tadamsa n tmazirt n Sus. Ilin daɣ timdinin yaḍnin zun d Tiznit, Tarudant, Ayt Mllul, Inzggan, Ayt Baha, Byugra, Tafrawt, Ifni, Ṭaṭa, atg.

## Tarakalt
Sus tga yat tmazirt nɣ tasga illan ɣ unẓul utrim n tgldit n Lmɣrib. Tg tasga nna ɣ illa uṭṭun akkʷ imqqurn n imssiwln  s tutlayin timaziɣin ɣ tgldit. Tutlayt nnsn tga taclḥit.

Ɣ tmazirt ad ar nttafa idrarn n Waṭlas Mqqurn ɣ ugafay nns d idrarn n waṭlas mẓẓiyn ɣ tuẓẓumt nns. Adrar lli akkʷ gis imqqurn iga tt adrar n Sirwa lli illan gr aṭlas mqqurn d way mẓẓiyn. Ar tlkkm tiɣzi nns uggar n 3 304 m. Ar gis zrayn yan wasif bahra ittussan att igan Asif n Sus.

Timdinin nns imqqurn gan tn Tiznit, Tarudant, Ayt Mllul, Inzggan, Ayt Baha, Byugra, Tafrawt, Ifni, Ṭaṭa, Wlad tayma, Bizakarn, Masst, Taliwin ... Tg Agadir tamaẓunt nns

### Iwtta imzrayn

Ar ttglamn id bu umzruy n uzmz amuslm Sus mas tga *Tamazirt n Igizuln*, nẓḍaṛ ad nini mas fkan i udɣar arakal yat taskta tanfgant, mayad isnamk mas d Sus tga tamazirt n Igizuln. Isnml Ɛabdlwaḥd Almuṛṛakuci tamazirt n Sus ḍaṛt ma f isawl f Mṛṛakc, inna: « Mṛṛakc ad akkʷ iggʷran ɣ tmdinin mqqurnin n Lmɣrib nna gis ittussann, d ur tlli kra n tmdint yaḍn ḍaṛat nns ittubdarn nna ɣ rad tili tɣrma, abla kra n tmdinin mẓẓinin ɣ Sus Al Aqṣa. Tlla yat tmdint mẓẓin ism as Tarudant, nna igan tamaẓunt n Sus, d nna ɣ ttmunan imzdaɣn nns (imzdaɣn n Sus zɛma) d yat tmdint mẓẓin ism as Zujundar, nna illan ɣ iggi n uẓṛf, tettuzdaɣ zdar willi swurrin ɣ usufɣ n ma illan ɣ uzara ann, amma ɣ tmazirt n Igizuln, yat tmdint igan tamaẓunt nnsn tga s yism Lkest. Ɣ tmazirt n Lmṭa, yat tmdint yaḍn ism as ɣd nttat Lmṭa, timdinin ad llant ḍaṛat n Mṛṛakc, s ma iẓlin s Tarudant d Zujundar, kcmɣ sisnt d ssnɣ tnt, is akkʷ sul ssnɣ inmudda d itjjarn d wiyyaḍ, slawant akkʷ tmdint n yizaran ittussann ddu yism n Zujundar, amma tmdint n Igizuln d tin Lmṭa, middn n idɣarn ann ka d tnt ittkkan. »

Timdinin mẓẓinin ittubdarn zdar Almuṛṛakuci zɣ Tarudant ar Lmṭa ttussann ɣassa ddu yism n Sus, acku inna : « Timdinin timẓyanin n Sus Al Aqṣa, ɣ tilawt, Al Yaɛqubi ɣ tasut tiss IX iskr ɣ Sus Al Aqṣa d tamdint zun d ukan tmdinin n Tamdult d Masst. Kkant tt inn tmdinin ad zɣ tmdinin tixatarin n Sus. Nniɣ: Amma Tamdult, ur sul tsul ɣassa, d Masst nttat tsul da ttimɣur. Dɣya siɣ isbuɣla Al Yaɛqubi tannayt nns inna: " d Sus tlla ɣ ḍaṛat n udrar n Drn, ad t igan d Waṭlas Mqqurn, d ar itthyyu ɣ Nul Lmṭa ɣ d ttbddu tmnaḍt taṣḥrawit ». Ayad irwas tannayt n Al Bakri ɣ tasut tiss XI, lli ittglamn Sus s tmnaḍt illan ḍaṛat n udrar n Drn bac ad thyyu ɣ Nul Lmṭa, nna ɣ tbddu tnzruft.Ibn Xaldun ntta ar ittglam Sus Al Aqṣa zun d kullu ma illan ḍaṛat n Mṛṛakc, nna ɣ tlla Trudant d Ifran d ar tthyyu ɣ ugmmuḍ ɣ unafar n Dra, ar gis izray asif n Sus ar yill. Asnml ad ad bahra nttafa ɣ uzmz n imariniyn zun d adɣar n twalit n irgayn, Imariniyn nttni yadlli bḍan Lmɣrib f smmust tmnaḍin n twalit n irgayn. Tawalit ad ad nttafa ula ɣ uzmz asɛdi. Sin isugam ad ittsddidn i usnml ad; amzwaru iga t *[[Aglam n Tfriqt]],* nna ɣ ittinni bab nns Ḥasan Al Wazzan: « Rad salaɣ ɣilad tasga n Sus, lli illan ḍaṛat n Waṭlas, ɣ iffus, mnid n tmazirt n Iḥaḥan, ifttun ɣ tagut zɣ yill, d itthyyun ɣ iffus ɣ umlal n tnzruft, ɣ iẓẓlmḍ llan idrarn n Waṭlas. Ɣ ugmmuḍ, ar uɣbalu n wasif n Sus, nna ɣ d tiwi tsga ad ism nns ». S ma iẓlin s usagm wiss sin: Asggaz n twalit n irgayn n Aḥmad Almanṣur Addahbi, ittussann ddu yism n « *Diwan n tqbilin n Sus* », ar gis nttafa ismawn n tqbilin tisusiyin ittussan ɣ uzmz ann. Ittusmras ism n "Sus" bac ad sis snamkn adɣar ittusnmln s isugam nna nbdr zɣ tuddma n uzmz aɛalawi ar ɣassa, ad t igan d udɣar illan ḍaṛat n Waṭlas Mqqurn ɣ iffus ar tnzruft d zɣ yill aṭlanti ar asif n Dra ɣ ugmmuḍ.

Ɣ udlis n *Sus Al Ɛalima* n bab nns Muḥmmad Lmuxtar Asusi, ar ittsnml Sus ɣmk ad: « [...] Ar nttɛni s Sus aylli illan gr waddarn n iffus n Drn ar tnzruft, zɣ Wad Nun d tqbilin nns Tkna d Rakaybat d wiyyaḍ ar tsgiwin n Ṭaṭa d Sktana. »

## Amzruy
Yan ccarij nna ɣ llan kigan d waman ad iskrn ɣ Sus yat zɣ tsgiwin lli akkʷ iblsn ɣ tgldit n Lmɣrib tasutin f tasutin ayad. Ittussan ɣ mad idrusn zɣ tasut tis yat d mrawt s tadlsa nns d usifḍ n sskkʷaṛ. Azmz n wurɣ n tmazirt n Sus tlla ɣ jwayh n tasut tis sa d mraw ɣ uzmz n tagldit n Taẓrwalt, tkka tt inn ɣ uzmz ann tga tmazirt n Sus yat tmazirt istaqlan s yixf nns d tstaɣlla ɣ akud ann tasbbabt n wassay aṣḥrawi n wurɣ d uznz n sskkar i isbbabn ibrṭqqizn, ihulanḍiyn d inglizn. Ammas n tsbbabt n bṛṛa ɣ akud ann ikka tt inn ɣ Ugadir, yat tamdint illan ɣ iggi wasif n sus s kra n 10 id kilomitr.

## Tutlayt

Ar sawaln isusiyn s **taclḥit** lli igan yat tutlayt tamaziɣt illan ɣ tamazirt n lmɣrib, middn li sis isawaln gan Iclḥiyn. nttat ad igan tutlayt tamaziɣt tamzwarut ɣ wuṭṭun n imssiwln d tiriwt n udɣar arakal nna tumẓ, llan uggar gr 8 ar 10 id mlyun ar sis sawaln. 

Tettusawal Tclḥiyt ɣ Sus, Iḥaḥan, Lḥuz n Mrrakc d kra n tsggʷin yaḍnin asn d iwalan. Tumẓ tutlayt taclḥit zɣ Taṣṣurt ɣ ugafa ar Aglmim ɣ unẓul ar Warzazat ɣ ugmuḍ. Mac ar tin ntafa tlla ula ɣ timdinin mqqurnin n lmɣrib zun d Tigmmi Tumlilt, d Rṛbaṭ d Sla.

Tkattin taclḥit ar tt taran s uskkil aɛrab nɣd alatini, ilin tugt n arratn s tclḥit s uskkil aɛrab. Ɣ isggʷasn ad ggʷranin isfɣ usinag agldan n tussna tamaziɣt anaw amaynu n tifinaɣ ar as tinin Neo-Tifinaɣ ntat ɣila as tt taran willi as ssnin. Mqqar twuri lli d iskr usinag agldan, agmmay alatini d waɛrab ad akk iggutn slawan ɣ lWib d wantirnit.

Taclḥit kcmn tt iwaliwn n taɛrabt mac nttat ad igan tutlayt tamaziɣt nna idrus is as kcmt iwaliwn iɛrabn, urd zun d taqbaylit d tarifit d tutlayin timaziɣin yaḍnin ..., nẓḍar ad nini mas d nttat ad igan tutlayt tamaziɣt nna akkʷ iṭṭafn uṭṭun imqqurn n iwaliwn iẓuran ɣ tmaziɣt, zun d amdya d izwiln nna illan sul ɣ wawal aclḥi ar ɣassa. Ɣayn ad yujjan tutlayin timaziɣin yaḍnin atn usin zɣ taclḥit afad ad tn skcmn s wawal nsn.

## Imzdaɣ

Ayt sus gan yan ugdud zɣ igdudn iclḥiyn imaziɣn.

### Timdinin tisusiyin


* Agadir
* Agdz
* Ayt Baha
* Ayt Iɛza
* Awluẓ
* Awrir
* Ayt Bn Ḥaddu
* Byugra
* Drarga
* Imuzzr n Idaw tanan
* Inzggan
* Iɣrm
* Laxsas
* Lqliɛa
* Masst
* Mirlft
* Warzazat
* Wlad Brhil
* Wlad Tayma
* Ifni
* Skoura
* Tabunt
* Tafrawt
* Taɣazut
* Tagzn
* Taliwin
* Tamraɣt
* Tanalt
* Tarudant
* Tata
* Taznaxt
* Tmsiya
* Tifnit
* Tiznit

### Tiqbilin tisusiyin


* Laxṣaṣ
* Ida Ggʷarsmukt (nɣ Ida Ugrsmuk)
* Idakwaran
* Idakwakmar
* Idaw Amḥmd
* Idaw Baɛqil
* Idaw Brahim
* Idaw Blal
* Idaw Buzya
* Idaw Tinst
* Idaw Zal
* Idaw Zdut
* Idaw Zdaɣ
* Idaw Zkri
* Idaw Ziki
* Idaw Smlal
* Idaw Finis
* Idaw Ktir
* Idaw Knsus
* Idaw Gniḍif
* Idaw Ltit
* Idaw Martin
* Idaw Mnu
* Idaw Niḍif
* Arɣn
* Actukn
* Aksimn
* Amanuz
* Ammln
* Alanṣaṣ
* Wlad Jlal
* Wlad Mimun
* Wlad Yaḥya
* Awnayn
* Ibrkakn
* Ayt Aḥmad
* Ayt Alḥsn 
* Ayt Alxms
* Ayt Alrxa
* Ayt Alsaḥl
* Ayt Almɛdr
* Ayt Alnṣ
* Ayt Awɣan
* Ayt Awfra
* Ayt Awqa
* Ayt Awkadir
* Ayt Awkrḍ
* Ayt Awklw
* Ayt Awmribṭ
* Ayt Ifran
* Ayt Ikas
* Ayt Ilukan
* Ayt Baɛmran
* Ayt Baha
* Ayt Baha Awmlal
* Ayt Brayyim
* Ayt Bubkr
* Ayt Buɛṭa
* Ayt Bunuḥ
* Ayt Bwalṭib
* Ayt Trudant
* Ayt Tidli
* Ayt Tiznit
* Ayt Tifawt
* Ayt Tikni
* Ayt Zkri
* Ayt Jrar
* Ayt Jml
* Ayt Aḥmd
* Ayt Ḥrbil
* Ayt Smik
* Ayt Ṣwab
* Ayt Ɛbdallah
* Ayt Ɛbdallah Awsɛid
* Ayt Ɛtman
* Ayt Ɛli Waɛla
* Ayt Ɛmirt
* Ayt Ɛin
* Ayt Falas
* Ayt Masst
* Ayt Mẓal
* Ayt Musa
* Ayt Musa Awɛli
* Ayt Milk
* Ayt Wadrim
* Ayt Warḥu
* Ayt Wasa
* Ayt Wasu
* Ayt Wafqa
* Ayt Walyaḍ
* Ayt Wikman
* Ayt Yḥya
* Ixulan
* Iduska Izdar
* Iduska n uflla
* Irḥḥaln
* Iznagn
* Isaffn
* Isakn
* Isktan
* Ismukn
* Isndaln
* Issi
* Iṣbuya
* Iɣcan
* Iɣir Mluln
* Ikunan
* Ikunka
* Ilaln
* Iliɣ
* Imjjaḍ
* Imstitn
* Imskin
* Imcgigiln
* Imntagn
* Induzal
* Ihrkitn
* Iwaziwin
* Bizakarn
* Taẓrwalt
* Tasrirt
* Taskdlt
* Taṣdmit
* Taṭawin
* Taɣjijt
* Tafndilt
* Takmut
* Takna
* Tamnart
* Tudma
* Tucka
* Tuflɛzt
* Tikiwin
* Tiyuwt
* Alxnafif
* Aldu Drar
* Izwafiḍn
* Imi n ugadir (Fm lḥṣn)
* Qṣur Ṭaṭa
* Alqliɛat
* Kṭiwt
* Alknasis
* Mzdakn
* Lmnabha
* Mir llft
* Huwwara
* Turkuz
* Tafrawt
* Tafrawt lmulud
* Ilɣ
* Anmalus
* Mrayt
* Ayt Mnṣur


## Tiwlafin

## Udmawn

* Ibn Tumrt, anssixf n umussu d umsrsl n uwank n Imwaḥḥidn;
* Aḥmad Ɛaṣid, aslmad, amɣnas, amdyaz, amara d umzraw amɣribi;
* Aḥmad Adɣrni, amara, amɣnas, buyzrfan d ar ittdafɛa f izrfan n ufgan amaziɣ ɣ Lmɣrib;
* Ɛabdllah Zakur, amɣar d amɣnas mgal ifransawiyn ɣ tsga n Sus;
* Muḥammad Muxtar Asusi, amara d aɣlnaẓri amɣribi d argaz asrtan;
* Ɛbdlhadi Igut, anssixf n trabbut n Iznzarn;
* Ɛaziz Axnnuc, argaz n iskkinn nna akk itrfḥn ɣ Lmɣrib, iṭṭaf tuggt n lmacariɛ, ig amawsas n tafllaḥt;
* Muḥammad Bn Sliman Al-Jazuli, amɣar n tqbilt tamaziɣt n Iguzuln;
* Ɛabdrraḥman Buftas, argaz asrtan amɣribi d urgaz n iskkinn;
* Ḥassan Abuyub, argaz asrtan amɣribi;
* Muḥammad Ḥaṣad, argaz asrtan amɣribi;
* Salaḥ Mzili, argaz asrtan amɣribi;
* Mḥammd Bihmdn,  argaz n tsrtit d iskkinn d bu-lmacariɛ;
* Muḥammad Xayr-Ddin, amara amɣribi s tfṛansist;
* Salwa Idrissi Axnnuc, tanmhalt n trabbut n "Aksal - Morocco Mall";
* Tahar Bimzzaɣ, anmhal n "Koutoubia";
* Saɛid Muḥammad Faḍil, bu-lmacariɛ, bab n Petromin Maroc ;
* Jamal Rraji, bu-lmacariɛ, bab n Atay Sultan;
* Saɛd-Ddin Lɛutmani, amwsas amzwaru n Lmɣrib gr 2017 d 2021 d umawsas n bṛṛa;
* Ɛbdllah U Yasin Aguzul, amsrsl n asgdan n umussu n uwank n imṛabḍn;
* Waggag U Zellu Almḍi, aslmad d umanar n Ɛbdllah U Yasin;

## Uggar

### Imlan yaḍnin

* Iclḥiyn
* Lmɣrib
* Agadir

### Idlisn

## Tisaɣulin